CELEX: 32022D0449
Language: da
Date: 2022-03-17 00:00:00
Title: Rådets afgørelse (EU) 2022/449 af 17. marts 2022 om undertegnelse på Unionens vegne og om midlertidig anvendelse af aftalen mellem Den Europæiske Union og Republikken Moldova om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova

18.3.2022   
               
               
                  DA
               
               
                  Den Europæiske Unions Tidende
               
               
                  L 91/1
               
            
         RÅDETS AFGØRELSE (EU) 2022/449
         af 17. marts 2022
         om undertegnelse på Unionens vegne og om midlertidig anvendelse af aftalen mellem Den Europæiske Union og Republikken Moldova om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 77, stk. 2, litra b) og d), og artikel 79, stk. 2, litra c), sammenholdt med artikel 218, stk. 5,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I situationer, der kræver indsættelse af grænseforvaltningshold fra Det Europæiske Agentur for Grænse- og Kystbevogtnings stående korps i et tredjeland, hvor holdmedlemmerne vil udøve udøvende beføjelser, skal Unionen i henhold til artikel 73, stk. 3, i forordning (EU) 2019/1896 (1) indgå en statusaftale med det pågældende tredjeland på grundlag af artikel 218 i traktaten om Den Europæiske Unions funktionsmåde.
                  
               
                     (2)
                  
                  
                     Den 14. marts 2022 (2) bemyndigede Rådet Kommissionen til at indlede forhandlinger med Republikken Moldova om en aftale om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova (»aftalen«).
                  
               
                     (3)
                  
                  
                     Forhandlingerne blev afsluttet med et positivt resultat ved parafering af aftalen.
                  
               
                     (4)
                  
                  
                     Denne afgørelse udgør en udvikling af de bestemmelser i Schengenreglerne, som Irland ikke deltager i, jf. Rådets afgørelse 2002/192/EF (3); Irland deltager derfor ikke i vedtagelsen af denne afgørelse, som ikke er bindende for og ikke finder anvendelse i Irland.
                  
               
                     (5)
                  
                  
                     I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark. Inden seks måneder efter, at Rådet har vedtaget denne afgørelse til udbygning af Schengenreglerne, træffer Danmark afgørelse om, hvorvidt det vil gennemføre denne afgørelse i sin nationale lovgivning, jf. artikel 4 i protokollen.
                  
               
                     (6)
                  
                  
                     Aftalen bør undertegnes, og den fælles erklæring vedrørende Island, Norge, Schweiz og Liechtenstein, der er knyttet til denne afgørelse, bør godkendes på Unionens vegne.
                  
               
                     (7)
                  
                  
                     For at gøre det muligt hurtigt at indsætte Det Europæiske Agentur for Grænse- og Kystbevogtnings stående korps på Republikken Moldovas område for at bistå med at håndtere tilstrømningen af mennesker efter Den Russiske Føderations aggression mod Ukraine bør aftalen anvendes midlertidigt indtil afslutningen af de procedurer, som er nødvendige for dens ikrafttræden —
                  
               VEDTAGET DENNE AFGØRELSE:
         
            Artikel 1
            Der gives herved bemyndigelse til undertegnelse på Unionens vegne af aftalen mellem Den Europæiske Union og Republikken Moldova om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova (»aftalen«) med forbehold af indgåelse af aftalen (4).
         
         
            Artikel 2
            Den fælles erklæring, der er knyttet til denne afgørelse, godkendes på Unionens vegne.
         
         
            Artikel 3
            Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.
         
         
            Artikel 4
            Aftalen anvendes midlertidigt i overensstemmelse med aftalens artikel 22, stk. 2, andet afsnit, fra datoen for dens undertegnelse, indtil afslutningen af de procedurer, som er nødvendige for dens ikrafttræden.
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 17. marts 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Europa-Parlamentets og Rådets forordning (EU) 2019/1896 af 13. november 2019 om den europæiske grænse- og kystvagt og om ophævelse af forordning (EU) nr. 1052/2013 og (EU) 2016/1624 (EUT L 295 af 14.11.2019, s. 1).
         
            (2)  Rådets afgørelse (EU) 2022/426 af 14. marts 2022 om bemyndigelse til at indlede forhandlinger om en statusaftale mellem Den Europæiske Union og Republikken Moldova om operationelle aktiviteter, som udføres af Det Europæiske Agentur for Grænse- og Kystbevogtning i Republikken Moldova (EUT L 87 af 15.3.2022, s. 22).
         
            (3)  Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengen-reglerne (EFT L 64 af 7.3.2002, s. 20).
         
            (4)  Teksten til aftalen er offentliggjort i EUT L 91 af 18.3.2022, s. 4.
      
      
         
            FÆLLES ERKLÆRING VEDRØRENDE ISLAND, NORGE, SCHWEIZ OG LIECHTENSTEIN
            Parterne til aftalen mellem Den Europæiske Union og Republikken Moldova om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova, noterer sig de tætte forbindelser mellem Den Europæiske Union og Norge, Island, Schweiz og Liechtenstein, navnlig i henhold til aftalerne af 18. maj 1999 og 26. oktober 2004 om disse landes associering i gennemførelsen, anvendelsen og udviklingen af Schengenreglerne.
            Under disse omstændigheder er det ønskeligt, at myndighederne i Norge, Island, Schweiz og Liechtenstein, på den ene side, og myndighederne i Republikken Moldova, på den anden side, uden ophold indgår bilaterale aftaler om tiltag, som gennemføres af Det Europæiske Agentur for Grænse- og Kystbevogtning i Republikken Moldova, svarende til dem, der er omhandlet i aftalen mellem Den Europæiske Union og Republikken Moldova om operationelle aktiviteter, som gennemføres af Det Europæiske Agentur for Grænse- og Kystbevogtning i Republikken Moldova.